|  |
| --- |
| เรือ ต.991 ในวันทำพิธีปล่อยเรือลงน้ำ |
| ประวัติเรือ | ราชนาวีไทย |
| ต่อที่: | • อู่ทหารเรือธนบุรี (ต.991)• อู่ต่อเรือบริษัท มาร์ซัน จำกัด (ต.992 และ ต. 993) |
| วางกระดูกงูเรือ: | • 9 ก.ย. 2548 |
| ปล่อยเรือลงน้ำ: | • 30 เม.ย. 2550 (ต.991)• 6 ก.ย. 2550 (ต.992 และ ต. 993) |
| ขึ้นระวางประจำการ: | • 27 พ.ย.50 |
| สถานภาพ: | • สังกัด กองเรือตรวจอ่าว กองเรือยุทธการ  • รอการส่งมอบแก่กองทัพเรือไทย (ต.992 และ ต. 993) |
| ข้อมูลจำเพาะ |
| ชื่อเรือ: | • เรือ ต.991, เรือ ต.992, เรือ ต.993 |
| ประเภท: | • เรือตรวจการณ์ใกล้ฝั่ง |
| ระวางขับน้ำ: | • ปกติ 170 ตัน เต็มที่ 186 ตัน |
| ความยาว: | • 38.7 เมตร |
| ความกว้าง: | • 6.49 เมตร |
| ความลึกกลางลำ: | • 3.8 เมตร |
| กินน้ำลึก: | • 1.813 เมตร |
| เครื่องจักร: | • เครื่องจักรใหญ่ดีเซล (Marine Diesel Engine) จำนวน 2 เครื่อง• ใบจักรแบบ Fixed Pitch จำนวน 2 พวง• เครื่องกำเนิดไฟฟ้าดีเซลขนาด 140 กิโลวัตต์จำนวน 2 เครื่อง |
| ความเร็วสูงสุด: | • 27 นอต |
| รัศมีทำการสูงสุด: | • 1,500 ไมล์ทะเล |
| กำลังพลประจำเรือ: | • 29 นาย (นายทหาร 5 พันจ่า 4 จ่า/พลฯ 20) |
| อาวุธ: | • ปืนกลขนาด 30 มม. รุ่น DS-30M 2 กระบอก• ปืนกลขนาด .50 นิ้ว 2 กระบอก • เครื่องควบคุมการยิงแบบ Optronic 1 ระบบ |

**เรือตรวจการณ์ใกล้ฝั่งเฉลิมพระเกียรติ 80 พรรษา** เป็นชุดเรือตรวจการณ์ใกล้ฝั่งที่กองทัพเรือไทยจัดสร้างขึ้นจำนวนทั้งหมด 3 ลำ คือ **เรือ ต.991** **เรือ ต.992** และ**เรือ ต.993** โดยมอบหมายให้กรมอู่ทหารเรือเป็นผู้จัดสร้างเรือ ต.991 ณ อู่ทหารเรือธนบุรี ส่วนเรือ ต.992 และ ต.993 กองทัพเรือได้ว่าจ้างบริษัท มาร์ซัน จำกัด เป็นผู้ดำเนินการต่อเรือ 

เรือ ต.991 ได้มีพิธีปล่อยเรือลงน้ำที่อู่ทหารเรือธนบุรีเมื่อวันที่ 30 เมษายน พ.ศ. 2550 ส่วนเรือ ต.992 และ ต.993 ทำพิธีปล่อยเรือที่อู่ต่อเรือบริษัท มาร์ซัน จำกัด ในวันที่ 6 กันยายน พ.ศ. 2550  และมีกำหนดส่งมอบเรือให้แก่กองทัพเรือในช่วงกลางเดือนพฤศจิกายน พ.ศ. 2550

การจัดสร้างเรือ
---------------

### ความเป็นมาของโครงการ

โครงการจัดสร้างเรือตรวจเรือใกล้ฝั่งเฉลิมพระเกียรติ 80 พรรษา เป็นโครงการของกองทัพเรือไทย ที่ต่อยอดมาจากโครงการก่อสร้างเรือตรวจการณ์ใกล้ฝั่งชุด เรือ ต.91 - ต.99 ซึ่งเป็นโครงการในพระราชดำริของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร โดยมีจุดเริ่มต้นจากพระราชกระแสรับสั่งแก่ผู้บังคับหมู่เรือรักษาการณ์วังไกลกังวล และผู้เข้าเฝ้า ฯ ณ วังไกลกังวล เกี่ยวกับการใช้เรือของกองทัพเรือ ในวันที่ 15 เมษายน พ.ศ. 2545 ความว่า "เรือรบขนาดใหญ่มีราคาแพงและมีค่าใช้จ่ายในการปฏิบัติงานสูง กองทัพเรือจึงควรใช้เรือที่มีขนาดเหมาะสม และสร้างได้เอง ซึ่งเมื่อสร้างเรือตรวจการณ์ใกล้ฝั่งชุดเรือ ต.91 ได้แล้ว ควรขยายแบบเรือให้ใหญ่ขึ้นและสร้างเพิ่มเติม" กับทั้งได้มีพระราชดำรัสในโอกาสวันเฉลิมพระชนมพรรษา 5 ธันวาคม พ.ศ. 2546 เกี่ยวกับเศรษฐกิจพอเพียงโดยได้ทรงยกตัวอย่างจากการพึ่งพาตนเองในโครงการต่อเรือตรวจการณ์ใกล้ฝั่งชุดเรือ ต.91 ในอดีตของกองทัพเรือ

ในช่วงเวลานั้น กองทัพเรือได้มีแผนปลดประจำการเรือตรวจการณ์ใกล้ฝั่งชุดเรือ ต.11 ที่ได้รับความช่วยเหลือจากสหรัฐอเมริกา เนื่องจากใช้งานมานานประมาณ 40 ปีแล้ว กองทัพเรือจึงได้นำพระราชดำริฯ มาดำเนินการพัฒนาแบบเรือตรวจการณ์ใกล้ฝั่งชุดใหม่ ให้มีคุณสมบัติครบถ้วน และสอดคล้องกับแนวพระราชดำรัสดังกล่าว โดยขยายแบบเรือจากชุดเรือ ต.91 - ต.99 ให้ใหญ่ขึ้น

กองทัพเรือได้รับอนุมัติจากกระทรวงกลาโหม ให้ดำเนินโครงการจัดหาเรือตรวจการณ์ใกล้ฝั่งชุดใหม่เมื่อวันที่ 31 มีนาคม พ.ศ. 2546 เพื่อทดแทนเรือตรวจการณ์ใกล้ฝั่งชุดเรือ ต.11 และรัฐบาลโดยคณะรัฐมนตรีได้อนุมัติให้กองทัพเรือดำเนินโครงการสร้างเรือตรวจการณ์ใกล้ฝั่งพร้อมกัน 3 ลำ ในวงเงินรวมประมาณ 1,912 ล้านบาท ระยะเวลาดำเนินการรวม 3 ปี ตั้งแต่ปี พ.ศ. 2548 - 2550 เพื่อน้อมเกล้าน้อมกระหม่อมถวายพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เนื่องในวโรกาสทรงเจริญพระชนมพรรษา 80 พรรษา ในปี พ.ศ. 2550

### การดำเนินการ

กองทัพเรือได้กราบบังคมทูลเชิญพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงประกอบพิธีวางกระดูกงูเรือตรวจการณ์ใกล้ฝั่งเฉลิมพระเกียรติ 80 พรรษา เมื่อวันที่ 9 กันยายน พ.ศ. 2548 ที่อู่ทหารเรือธนบุรี เพื่อความเป็นสิริมงคลแก่เรือ

ระบบอาวุธ
---------

### ปืนกลขนาด 30 มม. รุ่น DS-30M

อาวุธปืนหลักของเรือคือปืนกลขนาด 30 ม.ม. รุ่น DS-30M ของบริษัท MSI-DSL จำนวน 2 กระบอก ติดตั้งบริเวณหัวเรือและท้ายเรือ สามารถควบคุมการยิงได้จากเครื่องควบคุมการยิงของเรือ ตัวปืนมีความสามารถในการต่อต้านเรือผิวน้ำขนาดเล็กและอากาศยานได้ มีอัตรายิงที่ 650 นัดต่อนาที ระยะยิงหวังผลต่อเป้าหมายผิวน้ำที่ 10,900 หลา ต่อเป้าหมายอากาศยานที่ 3,000 หลา และมีคุณสมบัติในการลดการปล่อยคลื่นแม่เหล็กไฟฟ้าและรังสีอินฟราเรด

### ระบบควบคุมการยิง Mirador

ระบบควบคุมการยิงซึ่งเป็นระบบที่ใช้ควบคุมปืน 30 ม.ม. นั้น ทางกองทัพเรือได้จัดหาระบบควบคุมการยิง Optronic รุ่น Mirador จากบริษัท Thales ประเทศเนเธอแลนด์ โดยระบบนี้จะประกอบไปด้วยระบบเซนเซอร์ ระบบกล้อง TV สองกล้อง ระบบสร้างภาพจากความร้อน ระบบกล้องในช่วงแสงต่ำ ระบบเลเซอร์วัดระยะและระบบอินฟราเรด ระบบสามารถตรวจจับและติดตามเป้าหมายได้ทั้งสามมิติ โดยในเวลากลางวันสามารถใช้กล้อง TV ในการติดตามและตรวจจับเป้าหมาย และใช้ระบบอินฟราเรดในเวลากลางคืน โดยเลเซอร์วัดระยะที่ปลอดภัยต่อสายตาจะทำการวัดระยะจากเรือไปสู่เป้าหมาย รวมถึงคำนวณขีปนวิถี (ballistic calculations) ทำให้ผู้บังคับการเรือสามารถสั่งยิงอาวุธปืนได้จากห้องบังคับการ

พิธีปล่อยเรือตรวจการณ์ใกล้ฝั่งเฉลิมพระเกียรติ 80 พรรษา
------------------------------------------------------

สำหรับเรือ ต. 991 ในวันที่ 30 เมษายน พ.ศ. 2550 พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง และสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ได้เสด็จพระราชดำเนินจากพระตำหนักจิตรลดารโหฐาน พระราชวังดุสิต มายังอู่ทหารเรือธนบุรี กรมอู่ทหารเรือ เพื่อทรงประกอบพิธีปล่อยเรือตรวจการณ์ใกล้ฝั่งเฉลิมพระเกียรติ 80 พรรษา เมื่อวันที่ 30 เมษายน พ.ศ. 2550 ส่วนเรือ ต. 992 และเรือ ต. 993 ซึ่งเป็นเรือชุดเดียวกันนั้น ทรงพระกรุณาโปรดเกล้าฯ ให้สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เสด็จพระราชดำเนินแทนพระองค์ไปทรงประกอบพิธีปล่อยเรือทั้งสองลำ เมื่อวันที่ 6 กันยายน พ.ศ. 2550 ที่อู่ต่อเรือบริษัท มาร์ซัน จำกัด ตำบลท้ายบ้าน อำเภอเมืองสมุทรปราการ จังหวัดสมุทรปราการ

* พระบาทสมเด็จพระเจ้าอยู่หัว สมเด็จพระนางเจ้าฯ พระบรมราชินีนาถ และสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินเข้าพลับพลาพิธีพระบาทสมเด็จพระเจ้าอยู่หัว สมเด็จพระนางเจ้าฯ พระบรมราชินีนาถ และสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินเข้าพลับพลาพิธี
* สมเด็จพระนางเจ้า ฯ พระบรมราชินีนาถ ทรงเจิมทวนหัวเรือ ต.991สมเด็จพระนางเจ้า ฯ พระบรมราชินีนาถ ทรงเจิมทวนหัวเรือ ต.991

ภาพเรือ
-------

* ภาพจำลองเรือตรวจการณ์ใกล้ฝั่งเฉลิมพระเกียรติ 80 พรรษา ซึ่งกองทัพเรือนำขึ้นทูลเกล้าถวายพระบาทสมเด็จพระเจ้าอยู่หัว เพื่อมีพระราชวินิจฉัยภาพจำลองเรือตรวจการณ์ใกล้ฝั่งเฉลิมพระเกียรติ 80 พรรษา ซึ่งกองทัพเรือนำขึ้นทูลเกล้าถวายพระบาทสมเด็จพระเจ้าอยู่หัว เพื่อมีพระราชวินิจฉัย
* ระบบควบคุมการยิง Optronic รุ่น Mirador ของบริษัท Thales ประเทศเนเธอแลนด์ระบบควบคุมการยิง Optronic รุ่น Mirador ของบริษัท Thales ประเทศเนเธอแลนด์
* แบบจำลองสามมิติของเรือ ต. 991 ขณะแล่นในทะเลแบบจำลองสามมิติของเรือ ต. 991 ขณะแล่นในทะเล
* แบบจำลองสามมิติ 4 มุมมองของเรือ ต. 991แบบจำลองสามมิติ 4 มุมมองของเรือ ต. 991

อ้างอิง
-------

1. ↑  ทร.ทดสอบเรือ ต.991เฉลิมพระเกียรติในหลวง เก็บถาวร 2007-10-21 ที่ เวย์แบ็กแมชชีน (โพสท์ทูเดย์ 1 กันยายน พ.ศ. 2550)
2. 1 2  สำรวจความพร้อม เรือ"ต.992-993" (ข่าวสด 2 กันยายน พ.ศ. 2550)
3. 1 2  ข่าวในพระราชสำนัก วันจันทร์ที่ 30 เมษายน พุทธศักราช 2550 เก็บถาวร 2007-09-30 ที่ เวย์แบ็กแมชชีน (สำนักข่าวกรมประชาสัมพันธ์)
4. 1 2  พิธีปล่อยเรือตรวจการณ์ใกล้ฝั่งเฉลิมพระเกียรติ 80 พรรษา (สำนักงานเลขานุการกองทัพเรือ)
5. 1 2  กำหนดการพิธีปล่อยเรือ ต.992- ต.993 ในวันที่ 6 กันยายน พ.ศ. 2550 (ข้อมูลจากสำนักงานเลขานุการกองทัพเรือ)
6. ↑  ความเป็นมาโครงการโครงการจัดสร้างเรือตรวจเรือใกล้ฝั่งเฉลิมพระเกียรติ 80 พรรษา ข้อมูลจากสำนักงานเลขานุการกองทัพเรือ
7. ↑  ต.๙๙๑ เรือรบตามพระราชดำริ...ของกองทัพเรือไทย
8. ↑  เรือตรวจการณ์ ต.992-993 "เรือพอเพียง" ตามพระราชดำริ[*ลิงก์เสีย*] (ผู้จัดการออนไลน์ 28 สิงหาคม พ.ศ. 2550)
9. ↑  ต.992-ต.993 เพื่อป้องน่านน้ำไทย เก็บถาวร 2007-09-30 ที่ เวย์แบ็กแมชชีน (กรุงเทพธุรกิจ 31 สิงหาคม พ.ศ. 2550)

แหล่งข้อมูลอื่น
---------------

### ข้อมูลเรือ

* เว็บไซต์หลักโครงการสร้างเรือตรวจการณ์ใกล้ฝั่ง (ต.991)
* ข้อมูลของเรือ ต.991 จากอู่ทหารเรือธนบุรี
* ต.๙๙๑ เรือรบตามพระราชดำริ...ของกองทัพเรือไทย
* รูปโมเดลเรือ ต.991 จากนาวิกศาสตร์
* เรือ ต.992 และ ต. 993

### ธรรมเนียมชาวเรือ (พิธีปล่อยเรือ)

* คู่มือนักเรียนจ่า บทที่ 6 ขนบธรรมเนียมประเพณีทหารเรือ (โรงเรียนชุมพลทหารเรือ)

### ภาพและข่าวพิธีปล่อยเรือ

* ภาพข่าวจากกรมพัฒนาการช่าง กรมอู่ทหารเรือ
* ภาพข่าวจากเว็บไซต์ของกองทัพเรือ
* รวมภาพพิธีปล่อยเรือตรวจการณ์ใกล้ฝั่งเฉลิมพระเกียรติ 80 พรรษา จากเว็บไซต์ สมาคมภริยาทหารเรือ
* ภาพข่าวจากอู่ทหารเรือธนบุรี กรมอู่ทหารเรือ

| * ด
* ค
* ก
พระราชพิธีมหามงคลเฉลิมพระชนมพรรษา 80 พรรษา |
| --- |
| ตราสัญลักษณ์ • กิจกรรมเฉลิมพระเกียรติ • เรือเฉลิมพระเกียรติ • พ่อแห่งแผ่นดิน • รูปที่มีทุกบ้าน |